NACIONALINIO SUSITARIMO DĖL MIŠKŲ

SEKTORINIŲ GRUPIŲ

DARBO KNYGA

NACIONALINĖS MIŠKŲ VIZIJOS ETAPUI

Jūsų sektorinės grupės pavadinimas

|  |
| --- |
| PRIGIMTINĖS KULTŪROS IR KULTŪROS PAVELDO SEKTORINĖ GRUPĖ |

Prigimtinės kultūros ir kultūros paveldo sektorinės grupės nariai

|  |  |  |  |
| --- | --- | --- | --- |
| Eil. Nr. | Vardas | Pavardė | Ką atstovauja? |
| 1. | Vykintas | Vaitkevičius | Klaipėdos universitetas; VšĮ Prigimtinės kultūros institutas |
| 2. | Daiva  | Šeškauskaitė | UAB Kruenta |
| 3. | Eglė  | Gelažiūtė-Petrauskienė | Lietuvos Dailininkų Sąjunga |
| 4. | Daiva | Vaitkevičienė | Lietuvių literatūros ir tautosakos institutas, VšĮ Prigimtinės kultūros institutas |
| 5. | Mindaugas  | Lučka | VšĮ Taurus siekis, Gojaus miško iniciatyvinė grupė |
| 6. | Rasita | Kraujelytė | Lietuvos tautinio paveldo gamintojų ir kūrėjų asociacija |
| 7. | Ona  | Drobelienė | Etninės kultūros globos taryba |
| 8. | Rimantas | Klimas | Lietuvių etninės kultūros draugija |
| 9. | Karolis | Sargūnas | VšĮ Pozityvūs pokyčiai |
| 10. | Aldona | Kuprelytė | Žemaitijos nacionalinis parkas |
| 11. | Arūnė | Tornou | Lietuvos dailininkų sąjunga |
| 12. | Daiva | Červokienė | Lietuvos žaliųjų judėjimas |
| 13. | Donatas | Vaičius | NVO Žali.lt |
| 14. | Inga | Nėnienė | Fizinis asmuo |
| 15. | Matas | Laužadis | Fizinis asmuo |
| 16. | Vytautas | Poška | Fizinis asmuo |
| 17. | Saulius | Šeštavickas | fizinis asmuo |

Darbo knygos paskirtis

*Šios darbo knygos paskirtis:*

1. *padėti sektorinių grupių dalyviams pasirengti produktyviam darbui Nacionalinės miškų vizijos formavimo renginyje – bendrame forume;*
2. *padėti, kad skirtingos sektorinės grupės suformuluotų rezultatus, kurie galėtų būti tarpusavyje palyginti;*
3. *suteikti skirtingoms sektorinėms grupėms informaciją apie vienos kitų mintis ir pasirinkimus.*

SVARBU!

* *Šios knygos įrašai yra sektorinės grupės darbo rezultatas.*
* *Darbo knyga iki 2021 m. rugsėjo 13 d. 12 val. turi būti persiųsta NMS techninei grupei adresu: anzela.valaine@am.lt.*
* *Sektorinių grupių darbo knygų rezultatai apjungti į vieną dokumentą bus pateikti visoms sektorinėms grupėms taip užtikrinant pilną informacijos skaidrumą ir atvirumą.*
* *Sektorinė grupės pristatys darbo knygos rezultatus Nacionalinės miškų vizijos formavimo renginyje – bendrame forume, kuriame bendrakūroje su kitų sektorinių grupių atstovais formuos vieną skirtingus interesus integruojančią Nacionalinę miškų viziją.*

Bendrakūra

Nacionalinio miškų susitarimo procesas remiasi bendrakūra, t.y. diskusijos, tekstai ir sprendimai formuojami visiems dalyviams kartu dirbant toje pačioje erdvėje ir tuo pačiu metu. Toks metodas užtikrina visų dalyvių įtraukimą ir kiekvieno nuomonės išklausymą ir skaidrumą. Bendrakūroje rekomenduojama siekti susitarimų konsensuso būdu.

Bendrakūra yra efektyvesnė ir skaidresnė, kai diskusijų dalyviai pasidalina vaidmenimis, tokiu būdu pasiskirstydami ir atsakomybe bei lyderyste. Rekomenduojama kiekvienos diskusijos pradžioje pasiskirstyti šiuos vaidmenis:

1. Laikrodininkas – stebi laiką, jei pasisakymams nustatote laiko limitą, apie jį praneša, informuoja grupę apie laiko ribas.
2. Moderatorius - užtikrina, kad visi grupėje turėtų vienodai laiko pasisakyti, nebūtų dominuojančių, jei kas nors grupėje veikia destruktyviai ar nepagarbiai kito dalyvio atžvilgiu, turi teisę šią situaciją nutraukti;
3. Rašytojas – užrašo grupėje gimusias mintis ir susitarimus pagal pateiktas užduotis, persiunčia dokumentą grupės nariams ir techninei grupei.
4. Pranešėjas - pristato grupės mintis bendrame forume grupės vardu.

Vaidmenys neatleidžia nuo dalyvavimo grupės diskusijoje.

BENDRA INFORMACIJA APIE SEKTORINIŲ GRUPIŲ DARBĄ NACIONALINĖS MIŠKŲ VIZIJOS ETAPE

Nacionalinės miškų vizijos etapo tikslas – įvertinus skirtingus proceso dalyvių interesus, ateities poreikius ir lūkesčius, išgirsti vieni kitus ir atrasti bendrus sąlyčio taškus ir suformuluoti bendrą ilgalaikę nacionalinę miškų viziją.

Etapo trukmė

3-4 sektorinių grupių susitikimai ir bendras 1 dienos forumas. Trukmė: 6-8 savaitės. Preliminarus laikas - 2021 m. rugpjūtis – rugsėjo pradžia.

Sektorinių grupių dalyvių skaičius

Sektorinė grupė pati nuspredžia, kiek žmonių dalyvaus sektoriniuose renginiuose.

Sektorinės grupės minimalus dalyvių skaičius 5, jei grupė nesuformuojama, jai siūloma jungtis prie kitų grupių.

Tas pats asmuo gali būti tik vienos sektorinės grupės dalyvis.

Pradiniai duomenys sektorinių grupių darbui

1. NMS pamatinis tikslas
2. NMS proceso gairės

Sektorinių grupių darbo rezultatai

Šie sektorinių grupių darbo rezultatai, kurie skirti bendro konteksto formavimui, yra įrašomi darbo knygoje ir išplatinami visoms sektorinėms grupėms ir koordinacinei grupei:

 *[Užpildyta darbo knyga]*

1. Sektorinių grupių raida, situacija ir ilgalaikiai poreikiai;
2. Sektorinių grupių pozicijos ir pasiūlymai dėl pamatinio NMS tikslo

Šie sektorinių grupių darbo rezultatai, kurie yra įrašomi darbo knygoje ir pristatomi bendrame forume, kuriame yra, ir apjungiami ir integruojami ir tik tuomet tampa dokumento dalimi:

*[Užpildyta darbo knyga ir prezentacija bendrame forume]*

1. Nacionalinė miškų vizija

UŽDUOTYS SEKTORINIŲ GRUPIŲ DARBUI NACIONALINĖS MIŠKŲ VIZIJOS ETAPE

Sektorinių grupių darbas šiame etape susideda iš trijų užduočių.

Pirmoji užduotis skirta suformuluoti jūsų sektorinės grupės poreikį, kuris turėtų būti atspindėtas nacionalinio miškų susitarimo dokumente.

Antroji užduotis skirta įvertinti pamatinį nacionalinio miškų susitarimo tikslą ir nustatyti, kokios temos yra aktualios jūsų sektorinei grupei

Trečioji užduotis skirta suformuluoti nacionalinę miškų viziją taip, kaip ją mato jūsų sektorinė grupė.

UŽDUOTIS Nr. 1. POREIKIŲ NUSTATYMAS

Ši užduotis susideda iš trijų pratimų. Kiekvienas poreikis turi savo priešistorę ir turi savo lūkesčius ateities perspektyvoje, todėl svarbu jį formuluojant įvertinti visą kontekstą.

1. Pratimas. Atsakydami į pateiktus klausimus, užpildykite sektorinės grupės raidą įtakojusių esminių įvykių ar veiksnių lentelę.

Kaip istoriškai formavosi ir keitėsi jūsų atstovaujamos sektorinės grupės padėtis per pastaruosius tris dešimtmečius (nuo 1990 m.) iki šių dienų?

Kokie svarbiausi įvykiai, įstatymai, strateginiai dokumentai, organizacijos, finansavimo mechanizmai ar kiti veiksniai labiausiai paveikė (teigiamai arba neigiamai) jūsų grupės raidą bei jūsų grupės poreikius?

|  |  |  |
| --- | --- | --- |
| Įvykis ar veiksnys | Laikotarpis | Poveikis (teigiamas/neigiamas, aprašykite keliais žodžiais ar vienu sakiniu) |
| Šventųjų miškų (alkų) atsiradimas | I t-metis pr. m. e. | Teigiamas: baltų gyvenamose žemėse susiformavo šventųjų miškų (alkų) tinklas. Nors veikiamas įvairių religinių, kultūrinių, ekonominių veiksnių, jis išliko iki pirmųjų misionierių pasirodymo apie X-XI a. |
| Lietuvos krikštas ir christianizacijos procesas | Nuo 1387 (Aukštaitijoje) ir 1413 m. (Žemaitijoje) | Neigiamas: imta kirsti šventuosius miškus (alkus); suardytas per tūkstančius metų susiklostęs žmogaus ir medžio (miško) - dviejų lygiaverčių būtybių - santykis. |
| Miško verslovių suklestėjimas | XVI a. | Neigiamas: LDK miško paklausa Vakarų Europos rinkose lėmė plynus kirtimus daugelyje šalies vietų.  |
| Žemaičių lietuviškasis sąjūdis | XIX a. I pusė | Teigiamas: didžiajame istorijos pasakojime svarbų vaidmenį ima užimti siužetas apie girias, kuriose gyveno ir išaugo lietuvių tauta.  |
| Lietuvių tautinis atgimimas (pirmasis Aušros numeris) | 1883 m. | Teigiamas: pasakojimą apie senovės Lietuvos miškus priėmė, įtvirtino ir paskleidė tautos švietėjai, valstybės kūrėjai. |
| Pirmasis pasaulinis karas | 1914-1918 m. | Neigiamas: Vokietija padarė viską, kad okupuotoje Lietuvoje užvaldytų išteklius (taip pat miškus) ir juos išgabentų. |
| Lietuvai pagražinti draugijos įkūrimas | 1921 m. | Teigiamas: tautos šviesuoliai sukėlė visą Lietuvą apėmusį medžių sodinimo sąjūdį, visais būdais mokyklose buvo ugdoma pagarba medžiui ir miškui. |
| Antrasis pasaulinis karas | 1941-1945 m. | Neigiamas: slenkant frontui sugriautiems miestams, miesteliams, tiltams ir kitai infrastrūktūrai atkurti buvo iškirsta tūkstančiai hektarų Lietuvos miško (daugiausiai pušynų). |
| Saugomų teritorijų tinklo kūrimo pradžia (įkurtas Aukštaitijos nacionalinio parkas) | 1974 m. | Teigiamas: Lietuvoje pradėtas formuoti saugomų teritorijų tinklas, visuomenėje augo ir įsitvirtino miškų kaip vertingų kraštovaizdžio elementų bei svarbių sveikos gyvensenos, laisvalaikio, turizmo vietų samprata. |
| Tautinio atgimimo ąžuolyno sodinimo pradžia | 1989 m.  | Teigiamas: tautos atgimimas paskatino naujo medžių sodinimo sąjūdžio pradžią ir per 30 metų visoje Lietuvoje buvo pasodinta šimtai vardinių giraičių ir atskirų miško plotų (pavadintų Žalgirio mūšio, Lietuvos vardo 1000-mečio, Lietuvos Respublikos 100-mečio ir kitais vardais). |
| Šventųjų miškų (alkų) atkūrimo pradžia | 2012 m. | Teigiamas: po daugiau kaip 600 m. pertraukos Lietuvos religijos ir kultūros istorijoje pavieniai asmenys, bendruomenės ir (arba) bendrijos ėmė skelbti esamus miškus ar jų dalis šventais, sodinti naujas baltų dievams ir mirusiems pašvęstas giraites. |

1. Pratimas. Atsakydami į pateiktus klausimus, užpildykite sektorinės grupės dabartį ir ateitį įtakojančius veiksnius.

Kokie Lietuvos, Europos Sąjungos teisės aktai, strateginiai dokumentai turi šiuo metu ir turės ateityje didžiausią įtaką jūsų sektorinės grupės interesams?

Kokios nacionalinės ir pasaulinės tendencijos: technologijų, finansų, verslo, rinkų, vartotojų ir gyventojų elgsenos, vertybių, kultūros ar kitos daro poveikį jūsų sektorinės grupės interesams ir veiklai bei skatina jūsų sektorinės grupės atstovus diegti pokyčius?

|  |  |
| --- | --- |
| Dokumentai ar tendencijos | Poveikis (teigiamas/neigiamas, aprašykite keliais žodžiais ar vienu sakiniu) |
| Klimato kaitos valdymas<https://ec.europa.eu/eurostat/web/products-eurostat-news/-/edn-20170320-1>https://ec.europa.eu/clima/policies/forests\_en | Teigiamas: įsisąmoninama, kad sengirių ir vientisų brandžių miškų išsaugojimas ateities kartoms svarbus ne tik žmogaus dvasinei gerovei, moralei ir kultūriniam tęstinumui, bet ir fiziniam tautos ir žmonijos išlikimui. Tai leidžia sutelkti bendras pastangas išsaugoti miškus. |
| Pasaulyje daugėja įstatymais saugomų privačių ir valstybinių saugomų miškų teritorijų, pvz.[UK's Largest Woodland Conservation Charity - Woodland Trust](https://www.woodlandtrust.org.uk/) | Teigiamas: vientisų girių ir miškų apsauga ir reglamentavimas įstatymais, padedantis atkurti darnius ryšius su mišku ir medžiais, teikia geruosius pavyzdžius, kaip Lietuvoje išlaikyti esamas saugomas teritorijas ir steigti visuomenei svarbias naujas (tarp jų ir prigimtinės kultūros buveines).  |
| Deforestacijos neigiamų padarinių žmonijai suvokimas ir miškų atsodinimo tendencijos Europoje ir pasaulyje[https://en.wikipedia.org/wiki/The\_National\_Forest\_(England)](https://en.wikipedia.org/wiki/The_National_Forest_%28England%29) | Teigiamas: stiprėja savivoka, kad vientisi miškai yra didelė nacionalinė vertybė, kuri turi būti išsaugota. Lietuva, kurioje dar turime vientisų girių ir miškų masyvų, turi galimybę būti geruoju pavyzdžiu kitoms pasaulio šalims. |
| Sengirės fondo iniciatyva http://www.sengire.lt/lt | Teigiamas: Sengirės fondo iniciatyva skatina visuomenę prisiimti asmeninę atsakomybę už miškus ir yra įrodymas bei pavyzdys, kad visuomenei miškas gali būti svarbus ne dėl ekonominių interesų, bet dėl kultūrinių priežasčių – iš kartos į kartą perduodamo santykio tarp žmogaus ir miško. |
| Nemedieninės ekonomikos atsigavimas pasauliniu mastu | Teigiamas poveikis: perėjimas prie nemedieninės ekonomikos sumažina grėsmę fiziniam miškų naikinimui, atveria kitokio žmogaus ir miško santykio alternatyvas, tarp jų prigimtinei kultūrai būdingoms ūkinėms veikloms (uogavimas, grybavimas, žoliavimas ir pan.). Neigiamas poveikis: nemedieninė ekonomika gali būti prioritetizuojama kaip vienintelė žmogaus ir miško santykio alternatyva, paliekant nuošalyje ekonominės naudos neteikiančias kultūrines praktikas. |
| Su mišku susiję kūrybinės ir edukacinės iniciatyvos, literatūrinė, meninė, muzikinė, kinematografinė ir kitokia kūryba  | Teigiamas: formuojamas ir stiprinamas jautrus ir pagarbus santykis su mišku, būdingas prigimtinei kultūrai, ugdomos dvasinės vertybės ir kūrybinis potencialas. |
| Bioįvairovės išsaugojimo ir gamtosaugos iniciatyvos | Teigiamas poveikis: stiprinamas lietuvių prigimtinei kultūrai būdingas supratimas, kad miškas yra gyvas. |
| Naujos akademinės paradigmos, susiejančios gamtos ir žmogaus mokslus, susiformavimas | Teigiamas poveikis: kultūros antropologijos, filosofijos ir sociologijos moksliniai tyrimai, aprėpiantys gamtos ir žmogaus mokslus bei iškristalizavę pamatines šios paradigmos sąvokas („antropocenas“, „nežmogiškieji asmenys“ ir kt.), pagrindžia prigimtinės kultūros santykį su mišku kaip visos žmonijos vertybę. |
| Privačių savininkų pavienės asmeninės iniciatyvos savo valdomus miškus saugoti kaip šventąsias girias (alkus) | Teigiamas poveikis: atsiranda nauji būdai, stiprinantys žmogaus ir miško santykį; pavienių asmenų steigiami ir saugomi šventieji miškų yra pilotiniai projektai, svarbūs organizuojant prigimtinės kultūros buveinių įteisinimo procesą nacionaliniu mastu. |
| Plyni kirtimai (neaplenkiant netgi saugomų teritorijų)  | Neigiamas poveikis: sunaikinama susiformavusi miško ir jame susiklosčiusi nežmogiškųjų asmenų (augalų, gyvūnų, dvasinių būtybių) bendrija, suardomas žmogaus ryšys su mišku; žmonės, susiję su iškirstu mišku, psichologiškai traumuojami. |
| Miško kirtimo darbai vykdomi bet kuriuo savaitės ir paros metu bei švenčių dienomis; nesilaikoma draudimų kirsti paukščių perėjimo metu | Neigiamas poveikis: trikdomas miško kaip gyvos būtybės ir nežmogiškųjų asmenų gyvenimas; pažeidžiama nuo neatmenamų laikų Lietuvoje nusistovėjusi tvarka švenčių dienomis ir nakties metu netrikdyti miško gyvenimo. |
| Miško darbų technika pažeidžia aplinką (keičia reljefą, augaliją, kelia triukšmą ir kt.), kertama bet kokiu sezonu. | Neigiamas poveikis: pažeidžiamas santykis tarp žmogaus ir miško bei nežmogiškųjų asmenų. Sugriaunama natūrali, sveika, pažįstama žmogui aplinka (grybų, uogų vietos, pamėgti keliukai ir kt.).  |
| Miškų kirtimas ir medienos naudojimas interpretuojamas kaip „žalioji ekonomika“ ir progresas | Neigiamas poveikis: suteikiant greitam miškų kirtimui teigiamą reikšmę, ekologinis aspektas supriešinamas su kultūrine tradicija. |
| Mediena išvežama iš kertamos vietos ir, dažnu atveju, iš šalies, neatsižvelgiant į vietos bendruomenių ir nacionalinius poreikius (nėra valstybės reglamentuoto pirmenybės teikimo vietinams meistrams, gamintojams). | Neigiamas poveikis: nyksta vietos kultūrinės tradicijos ir prigimtinei kultūrai būdingi amatai bei verslai.  |
| Pernelyg lengvai išduodami leidimai kirsti senus pavienius medžius miško aikštėse, sodybose, pakelėse, kapinėse, prioritetizuojant ‘saugumą’, naujas infrastruktūras ar pan. | Neigiamas poveikis: neatsižvelgiant į pavienių medžių svarbą bendruomenei ar atskiriems jos nariams, pažeidžiamas santykis tarp žmogaus ir aplinkos, nyksta vietos kultūrinė tradicija, žmonės, susiję su iškirstu mišku, psichologiškai traumuojami  |
| Planuojant kirtimus neatsižvelgiama į specialiuosius ir individualios apsaugos reikalavimus, taikomus kultūros paveldo vertybėms, įtrauktoms į registrą nuo 1990 m. | Neigiamas poveikis: sunaikinama savaimingai susiklosčiusi aplinka kultūros paveldo vertybės teritorijoje ir dalis jos vertingųjų savybių, keičiamas istoriškai susiklostęs kraštovaizdis. |
| Nėra reglamentuotos elgesio taisyklės kultūros paveldo vertybių teritorijose  | Neigiamas poveikis: didėjant turizmo srautams trikdomas jautrus, pagarbus santykis tarp žmogaus ir miške esančių šventviečių, pilkapių ir kitų kultūros paveldo vertybių. |

1. Pratimas. Atsakydami į pateiktą klausimą, keliais žodžiais ar vienu sakiniu suformuluokite ir įrašykite į langą savo sektorinės grupės esminį ilgalaikį poreikį ar poreikius, kuriuos turėtų atspindėti Nacionalinis miškų susitarimas. Siekite įvardinti tik pačius svarbiausius poreikius ir argumentuotai juos pagrįskite.

Išdėstykite poreikius prioritetine tvarka.

Kokio esminio poreikio (poreikių) patenkinimas ilgalaikėje (kelių dešimtmečių) ateities perspektyvoje užtikrintų jūsų atstovaujamos sektorinės grupės gyvybingumą, darnoje su kitų grupių interesais?

|  |  |
| --- | --- |
| POREIKIS (-IAI) išdėstyti prioritetine tvarka | Argumentuotas poreikio pagrindimas |
| Sugrąžinti pagarbą miškui kaip gyvai lygiateisei būtybei ir užtikrinti miško erdvės, kurioje gyvena nežmogiškieji asmenys (augalai, gyvūnai, grybai, dvasinės būtybės, protėvių vėlės), teisinę apsaugą; žmogaus ir miško santykį pripažinti lietuvių nematerialaus kultūros paveldo vertybe | Lietuvių prigimtinėje kultūroje miškas, jame esantys augalai bei gyvūnai, buveines randantys dievai ir mitinės būtybės – tai žmogui lygiavertės gyvos būtybės (nežmogiškieji asmenys). Ryšys su mišku ir miško gyvąja bendruomene yra pamatinė lietuvių prigimtinės kultūros vertybė, susiformavusi per daugelį šimtmečių, įtvirtinta baltų religijos ir iki šių dienų išlikusi kaip lietuviškos pasaulėjautos esminis dėmuo. Suteikdami apsaugą miškui kaip gyvai būtybei ir kaip gyvybinei terpei, išsaugosime ne tik miškų gamtinę aplinką ir miško teikiamas gėrybes, bet ir dvasinę miško dimensiją bei žmogaus ir miško gilųjį ryšį.  |
| Visuose Lietuvos miškų masyvuose (ne tik saugomose teritorijose) apibrėžti ir įteisinti *prigimtinės kultūros buveines* – neliečiamas giraites, kuriose nebūtų atliekami ūkiniai kirtimai ar kiti miškotvarkos darbai (išskyrus būtinuosius), nebūtų medžiojama. Tokios giraitės, kurios istoriškai vadintos *alkais* ir laikytos šventomis, turi būti naudojamos dvasinei atgaivai, šventėms, apeigoms, kūrybiniam įkvėpimui. Prigimtinės kultūros buveinės (alkai) turi sudaryti bent 5 proc (šiuo metu užimtų 110 000 ha) visos šalies miško žemės, vieno ploto dydį formuojant ne mažesnį nei 2 ha. Prigimtinės kultūros buveinės steigtinos atsižvelgiant į bendruomenių tradicijas ir baltų paveldo vietų (piliakalnių, pilkapių, šventų kalnų, akmenų, šaltinių) lokalizaciją, jose gali būti kitų kultūros paveldo objektų. Turi būti nustatyta ir reglamentuota šių buveinių apsauginė zona, kurioje taip pat neturi būti kirtimų, techninės infrastruktūros, medžioklės, pramoginių veiklų, masinio turizmo, garsinės ir vizualinės taršos. Prigimtinės kultūros buveinių tvarkymui ir priežiūrai pasitelkti visuomeninius prižiūrėtojus („alkų sargus“), nustatyti elgesio jose taisykles.  | Prigimtinės kultūros buveinės (alkai) – tai “dvasiniai rezervatai”, šventosios, neliečiamos erdvės, reikalingos žmogaus ir miško giliajam ryšiui palaikyti bei individualioms ir bendruomeninėms šventėms švęsti. Sekuliarėjančioje visuomenėje tai labai svarbios dvasinės atgaivos vietos, leidžiančios žmogui atkurti darną su aplinka, pasisemti gyvybinių jėgų. Kita vertus, tokios buveinės leis apsaugoti nuo ūkinio niokojimo kai kurias svarbias kultūros paveldo vietas, jas padarys labiau prieinamas bendruomenėms, tokiu būdu stiprindamos visuomenės ryšį su kultūrine ir istorine tradicija. |
| Išsaugoti sengires, ypač ąžuolynus. | Ilgaamžiai miškai yra žmogaus dvasinio augimo terpė. |
| Išsaugoti bendruomenių nariams svarbius istorinę, kultūrinę ar sakralinę vertę turinčius, vietinį kraštovaizdį formuojančius ar dėl kitų priežasčių vertingus pavienius medžiai ir jų grupes miškuose, pamiškėse, pakelėse, laukuose ar prie sodybų.  | Lietuvių prigimtinėje kultūroje žmonės tapatinasi su medžiais, ypač augančiais jų gyvenamosiose vietose ar artimoje aplinkoje, savame miške, užmezga su jais dvasinį ryšį. Tokie medžiai tampa žmogaus pasaulio dalimi, todėl jų nukirtimas ar žalojimas giliai traumuoja žmones, ardo jų tikėjimą ir niokoja kultūrinę tradiciją. Tautosakoje ir liaudies mene gelminis žmogaus ryšys su medžiais yra išreikštas simboliniu gyvybės medžio vaizdiniu. Ypač svarbūs medžiai lietuvių prigimtinėje kultūroje yra ąžuolai. |
| Išsaugoti nekertamą mišką visų kultūros paveldo vertybių teritorijose (išskyrus būtinuosius kirtimus).  | Kirtimai kultūros paveldo vertybių (piliakalnių, pilkapių, šventų kalnų, akmenų, šaltinių ir kt.) teritorijose drastiškai suniokoja aplinką ir iš pagrindų pakeičia žmogaus santykį su čia esančiu kultūros paveldu. Ypač dažnai tokie kirtimai vyksta vertybių, kurioms teisinė apsauga suteikta po 1990 m., teritorijose. |
| Uždrausti plynus kirtimus visame Lietuvos miškų masyve.  | Plyni kirtimai prigimtinėje kultūroje suvokiami kaip medžių bendruomenės nužudymas, tai traumuojanti patirtis, keičianti bendruomenės narių santykį su mišku ir vietiniu kraštovaizdžiu. |
| Keisti kirtimų, žalojančių žmogaus ir miško santykį, būdus, metodikas ir technologijas: kirtimuose palikti įvairaus amžiaus medžių (ne tik jaunų ar senų), neturi būti gadinama miško paklotė ir keičiamas reljefas, draudžiama kirsti naktimis ir švenčių dienomis (per saulėgrįžas, lygiadienius ir kitas šventes), būtina riboti garsinę, vizualinę ir kitokią taršą. Prieš kiekvieną miško kirtimą turi būti atliekamas poveikio aplinkai tyrimas.Užtikrinti apsaugines miškų juostas (zonas), kuriuose nevykdomi ūkinės paskirties kirtimai aplink gyvenvietes ir rekreacines vietas, taip prisidedant prie darnos išlaikymo tose vietovėse.  | Prigimtinės kultūros požiūriu miškas yra ilgaamžė bendruomenė, kurioje medžių šeimas sudaro įvairių kartų ir įvairių dydžių medžiai; tik toks miškas yra pilnakraujis, todėl kertant būtina stengtis tai išsaugoti. Atskirų miško dalių, ne tik medžių (paklotės, reljefo, vandens telkinių ir kt.) niokojimas pažeidžia įprastą miško vaizdą, keičia jo nusistovėjusią būtį. Kirtimai naktimis ir per šventes trukdo miškui gyventi savo gyvenimą, – tradiciškai manoma, kad žmogus privalo suteikti miškui ir jo gyventojams (“laukiniam”, “mitiniams” pasauliui) poilsį be žmogaus įsikišimo. |
| Užtikrinti bendradarbiavimą tarp bendruomenių ir miškų valdytojų. Ugdyti pagarbą ir skleisti žinią apie miško valdytojus, teikiančius pirmenybę prigimtinės kultūros vertybėms, o ne ekonominei naudai. | Sudaryti sąlygas tiesiogiai spręsti problemas, kylančias dėl miškų. |
| Atverti lankymui miškus, kuriuos miškų savininkai neteisėtai atriboja, kartais netgi užtverdami priėjimus prie kultūros paveldo vertybių. Nefragmentuoti miško erdvės užtvaromis, suskaidančiomis kraštovaizdį į privačias teritorijas. | Užtvaros naikina tradiciškai susiformavusius takus ir kelius, priėjimus prie svarbių miško vietų. |
| Sudaryti palankias sąlygos prigimtinei kultūrai būdingoms dvasinėms, socialinėms, kūrybinėms, ūkinėms ir kitokioms praktikoms skleistis.  | Prigimtinei kultūrai būdingos praktikos (pvz., bendravimo su medžiais, gydymo, žoliavimo, bitininkavimo, grybavimo ir kt.) yra esminė gyvybingo santykio su mišku išraiška |
| Išsaugoti sodybvietes, atsidūrusias tarp dirbamų laukų (namų valdų neleisti įteisinti kaip žemės ūkio paskirties žemės, o čia siūlyti steigti “miško saleles” – įteisinti miško paskirties žemę). | Sodybvietės (“apidėmės”) yra socialinės ir kultūrinės atminties vietos.  |

 UŽDUOTIS Nr. 2. PASIŪLYMAI NMS PAMATINIO TIKSLO KRYPTYSE

Ši užduotis susideda iš trijų pratimų, pradžioje jūs įvertinsite NMS pamatinio tikslo krypčių aktualumą, po to pateiksite pasiūlymus interesų balansui ar krypties įgyvendinimui.

1. Pratimas. Atsakydami į pateiktą klausimą, pasirinkite NMS pamatinio tikslo kryptis (teiginius) ir užpildykite lentelę.

Kokios NMS pamatinio tikslo kryptys (teiginiai) yra aktualios jūsų sektorinei grupei ir kodėl?

|  |  |  |
| --- | --- | --- |
| NMS pamatinio tikslo kryptis/teiginys. Nukopijuokite formuluotę iš NMS pamatinio tikslo | Įvertinkite aktualumą balais:Labai svarbu – 3 Svarbu – 2 Iš dalies svarbu – 1 | Poveikis jūsų sektorinei grupei |
| Susitarti dėl ilgalaikės, nuoseklios ir subalansuotos nacionalinės miškų politikos pagrindinių krypčių ir rodiklių, apimant (bet neapsiribojant):1. ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms;  | 3 | Ilgalaikis balansas suteiktų garantiją, kad kaip nematerialaus kultūros paveldo vertybė bus įteisintas ir išsaugotas per šimtmečius Lietuvoje susiklostęs žmogaus ir miško santykis ir šiam santykiui reikštis būtini dėmenys (miško erdvės ir buveinės, nežmogiškieji asmenys, kultūros paveldo objektai ir kultūrinės praktikos).  |
| 2. miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | 2 | Ekosistemų išsaugojimas ir miško plotų plėtra yra svarbu prigimtinės kultūros erdvių ir buveinių, nežmogiškųjų asmenų ir kultūrinių praktikų išsaugojimui  |
| 3. biologinės įvairovės išsaugojimą, griežtai saugomų miškų reikiamo ploto ir įvairovės užtikrinimą, taip pat miškų gamtosauginės vertės didinimą saugomose teritorijose, apimant geresnę senų miškų apsaugą ir hidrologinio režimo atkūrimą; | 3 | Biologinės įvairovės išsaugojimas ir saugomų miškų ploto bei įvairovės užtikrinimas yra svarbūs prigimtinės kultūros erdvių ir buveinių (alkų) išsaugojimui, sudarys tinkamas sąlygas nežmogiškiesiems asmenims bei prigimtinės kultūros praktikoms miško erdvėje. Hidrologinio režimo atkūrimas padės atkurti natūralią kultūros paveldo vertybių aplinką. |
| 4. rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą;  | 2 | Kraštovaizdžio stabilumo didinimas turės teigiamą įtaką ilgalaikiam žmogaus ir miško santykiui bei jo kultūriniam tęstinumui iš kartos į kartą. Subalansuotas daugiafunkcinio potencialo išnaudojimas ir mažesni plynai kertamų miškų plotai suteiktų daugiau galimybių kai kurioms prigimtinės kultūros praktikoms (pvz., žoliavimui, grybavimui), tačiau dėl daugiafunkciškumo galimas konfliktas dėl dvasinės ir rekreacinės miško paskirčių skirtingumo (pvz., masinis turizmas, sportinės trasos gali ženkliai trikdyti dvasines ir kūrybine veiklas).  |
| 5. darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | 1 | Tausojanti miškininkystė ir artimas gamtai miškininkavimas sudaro galimybes kai kurioms prigimtinės kultūros praktikoms (uogavimui, grybavimui ir pan.). |
| 6. ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus;  | 1 | Į ekonomiką įtraukiant ir kitas nei mediena miško ekosistemines paslaugas galima vystyti prigimtinei kultūrai būdingus miško amatus ir verslus, taip pat pažintines ir kūrybines veiklas, susijusias su prigimtiniu žmogaus ir miško santykiu bei kultūros paveldu miškuose.  |
| 7. **holistinį viso miškų sektoriaus**, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, **užtikrinant racionalų miško išteklių naudojimą ir gausinimą**, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | 1 | „Holistinis“ požiūris į mišką, apsiribojantis tik miško kaip ištekliaus naudojimu, neatitinka prigimtinei kultūrai būdingo holistinio požiūrio, apimančio ir dvasinius, ir socialinius, ir ekonominius poreikius.  |
| 8. miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą;  | 2 | Šiuo metu į miškininkystės mokslus nėra integruoti prigimtinės kultūros ir kultūros paveldo tyrimai, nors bendradarbiavimas šioje srityje yra svarbus. Moksliniai tyrimai ir inovacijos turi aprėpti ir prigimtinei kultūrai būdingą žmogaus ir miško santykį.  |
| 9. miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas.  | 1 | Į miškininkų ir miškų sektoriuje dirbančių specialistų tobulinimosi programas nėra įtraukti prigimtinės kultūros ir kultūros paveldo dalykai, kurie labai svarbūs, norint suprasti miškus iš holistinės perspektyvos.Dėl žinių stokos miškininkai ir miškų sektoriuje dirbantys specialistai nepripažįsta kultūrinių veiksnių svarbos tvarkant miškus. |

1. Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, kaip konkrečioje NMS pamatinio tikslo kryptyje galėtų būti pasiektas interesų balansas su kitomis sektorinėmis grupėmis.

Ar jūsų pasirinktoje NMS pamatinio tikslo kryptyje gali kilti ar jau kyla interesų įtampa tarp skirtingų sektorinių grupių?

Kokia yra pagrindinė priežastis ar nesutarimas, dėl kurio kyla ši įtampa?

Kokie sprendimai, pokyčiai, veiksmai ar priemonės galėtų padėti siekti interesų balanso?

|  |  |  |
| --- | --- | --- |
| NMS pamatinio tikslo kryptis/teiginys. Nukopijuokite formuluotę iš NMS pamatinio tikslo | Įtampos priežastis | Pasiūlymai interesų balansui |
| Susitarti dėl ilgalaikės, nuoseklios ir subalansuotos nacionalinės miškų politikos pagrindinių krypčių ir rodiklių, apimant (bet neapsiribojant):1. ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms; | Interesų skirtumas: greitos naudos siekimas iš ekonominių interesų pusės, kultūrinio faktoriaus neįvertinimas iš gamtosauginės pusės, komercinių ir dvasinių poreikių išsiskyrimas rekreaciniame sektoriuje. | Gilesnis prigimtinės kultūros ir kultūros paveldo pažinimas ir holistinis požiūris į miškus.  |
| - 2. miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | Skirtingas požiūris į šimtamečius ir brandžius medžius dėl jų reikšmės klimato kaitai. | Skirtingus požiūrius derinti atsižvelgiant ne tik į atstovaujamai interesų grupei palankius sprendimus, bet ir į skirtingų grupių poreikių balansą.  |
| 3. biologinės įvairovės išsaugojimą, griežtai saugomų miškų reikiamo ploto ir įvairovės užtikrinimą, taip pat miškų gamtosauginės vertės didinimą saugomose teritorijose, apimant geresnę senų miškų apsaugą ir hidrologinio režimo atkūrimą; | Griežta senų ir biologiškai vertingų miškų apsauga gali riboti prigimtinei kultūrai būdingas praktikas.  | Gamtosauginius ir kultūrinius poreikius derinti atskiriant teritorijas (pvz., gamtinių rezervatų netapatinti su prigimtinės kultūros buveinėmis), surasti kompromisinius sprendimus dėl kultūrinių veiklų gamtosauginę vertę turinčiose teritorijose.  |
| 4. rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą; | Nustatant daugiafunkcinę miško paskirtį kyla konfliktas dėl skirtingų sąlygų, reikalingų naudojant mišką šioje NMS skiltyje nurodytoms veikloms. Masinio turizmo srautai, sportinės trasos, pramogų parkai bei panašios turistinės bei rekreacinės infrastruktūros bei veiklos trikdo žmogaus ir miško dvasinį santykį ir žaloja prigimtinės kultūros buveines.  | Sukurti atskiras zonas skirtingus tikslus turinčioms veikloms, susitarti dėl vizualinių ir garsinių apribojimų, nusibrėžti aiškias ribas tarp turizmo, pramogų verslo ir prigimtinės kultūros buveinių.  |
| 5. darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | Miškų savininkai, tvarkantys mišką pagal lietuvių prigimtinei kultūrai būdingą miško sampratą, laikomi pažeidžiančiais miškotvarkos reikalavimus. Šie reikalavimai taipogi netinka prigimtinės kultūros buveinių bei kultūros paveldo vertybių aplinkos tvarkymui.  | Miško valdytojams, norintiems ugdyti sengires ir prigimtinės kultūros buveines miškuose, netaikyti bendrųjų miškotvarkos reikalavimų.Siekti, kad prigimtinės kultūros sektorius ir visuomenininkai dalyvautų sprendimų priėmime. |
| 6. ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus; | Konfliktas su medienine ekonomika, medžiokle. Galimas konfliktas su miško išteklių (uogų, grybų, žolių ar kt.) supirkėjais / perdirbėjais, turizmo ir rekreacinių paslaugų teikėjais.  | Ieškoti balanso, sutarti dėl kertamų ir saugomų miškų plotų nurodant jų procentinius santykius.   |
| 7. holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | Neproporcingas ekonominės ir socialinės gerovės siekimas nuvertinant žmogaus dvasinius poreikius stabdo holistinį miškų sektoriaus vystymą.  | Plėsti holistinio miškų sektoriaus sampratą, įtraukiant prigimtinės kultūros poreikius.Žiedinės bioekonomikos vertės kūrimas Lietuvoje neturi būti kuriamas prigimtinei kultūrai svarbių miško erdvių ir buveinių, nežmogiškųjų būtybių, kultūros vertybių ir kultūrinių praktikų sąskaita. |
| 8. miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą; | Nesutarimai tarp miškų mokslų atstovų ir prigimtinės kultūros bei kultūros paveldo tyrėjų, kylantys dėl šių mokslų integracijos trūkumo.  | Į miškų mokslinius tyrimus turi būti integruoti humanitariniai mokslai (archeologija, etnologija, filologija).Visuomenei turi būti suteikiama daugiau žinių apie žmogaus ir miško santykį prigimtinėje kultūroje. |
| 9. miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | Į miškininkų ir miškų sektoriuje dirbančių specialistų ugdymo ir tobulinimosi programas nėra įtraukti prigimtinės kultūros ir kultūros paveldo dalykai, būtini miškų supratimui iš holistinės perspektyvos. Įtampa tarp miškininkystės specialistus rengiančių institucijų ir prigimtinės kultūros sektoriaus: dėl žinių stokos miškininkai ir miškų sektoriuje dirbantys specialistai nepripažįsta kultūrinių veiksnių svarbos miškininkystėje. | Įtraukti į švietimo programas prigimtinės kultūros modulius; plėsti miškininkų kultūrinį išsilavinimą.Siekti miškininkystės specialistus rengiančių institucijų ir prigimtinės kultūros sektoriaus bendradarbiavimo.  |

1. Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, dėl kitų, jūsų sektorinei grupei aktualių NMS pamatinio tikslų krypčių.

*Pirmame pratime nustatėte, jūsų sektorinei grupei aktualias NMS pamatinio tikslų kryptis, antrame pratime išnagrinėjote tas kryptis, kuriose kyla interesų įtampa, trečiame pratime pateikite pasiūlymus toms kryptims, kurios yra aktualios, tačiau nekelia interesų įtampos, t.y. – likusios aktualios kryptys.*

Kokios jūsų pasirinktos NMS pamatinio tikslo kryptys nekelia interesų įtampos?

Kokius sprendimus, pokyčius, veiksmus ar priemones pasitelkiant, šios NMS pamatinio tikslo kryptys galėtų būti įgyvendintos, kad jūsų sektorinės grupės poreikiai būtų atliepti?

|  |
| --- |
| Visos NMS pamatinio tikslo kryptys prigimtinės kultūros ir kultūros paveldo sektoriui kelia įtampų, atskleidžiančių, jog tai yra iki šiol nepakankamai įvertintas sektorius Lietuvos miškų politikoje. |

UŽDUOTIS Nr. 3. NACIONALINĖ MIŠKŲ VIZIJA

Šios užduoties rezultatą jūsų sektorinės grupės atstovai turės pristatyti nacionalinės miškų vizijos bendrame forume.

* *Bendrame forume visų sektorinių grupių vizijos bus apjungiamos ir integruojamos į vieną nacionalinę miškų viziją.*
* *Sektorinių grupių vizijos bus naudojamos kaip kontekstinė informacija.*

Peržiūrėję ankstesnių dviejų užduočių rezultatus aptarkite, kokią matytumėte trokštamą nacionalinę miškų viziją, kurioje atliepiami jūsų sektorinės grupės poreikiai, ir kartu sukuriamas balansas dabartinių interesų įtampų srityse. Viziją suformuluokite ilgalaikėje – t.y. kelių dešimtečių ateities perspektyvoje.

Vizijai formuluoti galite pasitelkti šiuos pagalbinius klausimus:

Kokiose srityse turėtų įvykti esminiai pokyčiai ir kokie?

Kaip turėtų pasikeisti šalies miškai ir miškai ir miškų sektorius, kad joje neliktų dabartinių konfliktų ir ribojimų?

Koks esminis proveržis leistų subalansuoti visus interesus ir užtikrintų miškų tęstinumą ateities kartoms?

Kaip Lietuvos miškai ir miškų sektorius turėtų keistis ar evoliucionuoti, kad atlieptų esmines ES ir pasaulio tendencijas?

Suformuluokite viziją tekstu - vienu ar keliais (daugiausia 5) sakiniais.

|  |
| --- |
| Išsaugotas per šimtmečius Lietuvoje susiklostęs žmogaus ir miško santykis (kaip nematerialaus kultūros paveldo vertybė) ir šiam santykiui būtini dėmenys: prigimtinės kultūros erdvės (miškų teritorijos) ir buveinės (šventieji miškai, istoriškai vadinami *alkais*); nežmogiškieji asmenys (augalai, gyvūnai, grybai, dvasinės būtybės, protėvių vėlės); kultūros paveldo objektai ir kultūrinės praktikos. Tai apima šiuos pokyčius:* sugrąžinta pagarba miškui kaip gyvai lygiateisei būtybei;
* uždrausti plyni miško kirtimai, kirtimas vegetacijos laikotarpiu, visais metų laikais naktimis, per baltų, tautines ir valstybines šventes;
* kiekviename Lietuvos miškų masyve įteisintos prigimtinės kultūros buveinės – šventieji miškai (*alkai*), užimantys ne mažiau kaip 5 proc. (šiuo metu - 110 000 ha) visos šalies miško žemės;
* apsaugoti seni, šventi, gydantys, buvusių sodybų ir kitokie medžiai bei jų grupės, turintys reikšmę bendruomenėms ar pavieniams asmenims;
* apsaugoti kultūros paveldo objektai ir jų teritorijoje augantis miškas;
* sudarytos sąlygos prigimtinei kultūrai būdingoms dvasinėms, socialinėms, kūrybinėms, ūkinėms ir kitokioms praktikoms skleistis;
* išaugusi visuomenės pagarba miško valdytojams, teikiantiems pirmenybę prigimtinės kultūros vertybėms.
 |

**PRIEDAS. Svarbiausios literatūros sąrašas**

BERESNEVIČIUS G. Ąžuolas baltų kultuose, *Liaudies kūryba*, 1996, t. 4, p. 8–15.

BERESNEVIČIUS G. Kosmosas ir šventvietės lietuvių ir prūsų religijose, *Darbai ir dienos*, 1998, t. 6 (15), p. 9*–*50.

BERESNEVIČIUS G. Šventybės įžeminimas: pašventinimas į šventumą (pastabos baltų šventumo fenomenologijai). *Sambalsiai: studijos, esė, pokalbis*. Vilnius, 2005, p. 355–366. Prieiga per internetą: <http://tautosmenta.lt/wp-content/uploads/2013/12/Beresnevicius_Gintaras/Beresnevicius_Sambalsiai_2005.pdf>

DAUJOTYTĖ V. *Prigimtinės kultūros ratilai*. Sud. D. Vaitkevičienė. Vilnius: Lietuvių literatūros ir tautosakos institutas, 2017.

GIMBUTAS M. *The Language of the Goddess.* New York: Thames & Hudson Inc., 1989.

GIMBUTIENĖ M. *Senovinė simbolika lietuvių liaudies mene.* Vilnius: Mintis, 1994.

GIMBUTIENĖ M. *Senovės lietuvių deivės ir dievai.* Vilnius: Lietuvos rašytojų sąjungos leidykla, 2002.

PRETORIJUS M. *Prūsijos įdomybės, arba Prūsijos regykla*. Parengė I. Lukšaitė. Vilnius: LII leidykla, 2006, t. 3.

RAZAUSKAS D. Medis – motina. Dendromitologinė apybraiža, *Liaudies kultūra*, 2017, Nr. 3 (174), p. 26–44. Prieiga per internetą: <http://tautosmenta.lt/wp-content/uploads/2013/12/Razauskas_Dainius/Razauskas_LK_2017_3.pdf>

RAZAUSKAS D. Medžių lytys ir jų santykiai: žingsnis į dendromitologiją. *Tautosakos darbai*, 2016, t. 52, p. 36–62. Prieiga per internetą: <http://tautosmenta.lt/wp-content/uploads/2013/12/Razauskas_Dainius/Razauskas_TD_52_2016.pdf>

RAZAUSKAS D. Medis – mergina, nuotaka: dendromitologinė apybraiža. *Literatūra*, 2016–2017, t. 58–59 (1), p. 7–22. Prieiga per internetą: <http://tautosmenta.lt/wp-content/uploads/2013/12/Razauskas_Dainius/Razauskas_Ltr_58-59_1_2016-2017.pdf>

TRINKAUSKAITĖ-JOHNSON E. Apie grybus, arba velniškas nuklydimas, *Liaudies kultūra*, 2006, Nr. 2, p. 10-18.

VAITKEVIČIENĖ D. Apie savas vietas lietuvių prigimtinėje kultūroje, *Liaudies kultūra*, 2012, Nr. 4 (145), p. 30*–*49. Prieiga per internetą: <http://tautosmenta.lt/wp-content/uploads/2013/12/Vaitkeviciene_Daiva/Vaitkeviciene_LK_2012_4_b.pdf>

VAITKEVIČIUS V. *Senosios Lietuvos šventvietės: Žemaitija*. Vilnius: Diemedis, 1998. – 743 p. Prieiga per internetą: <http://tautosmenta.lt/wp-content/uploads/2013/12/Vaitkevicius_Vykintas/Vaitkevicius_Sventvietes_1998_Zemaitija.pdf>

VAITKEVIČIUS V. *Alkai: baltų šventviečių studija*. Vilnius: Diemedis, 2003. – 320 p. Prieiga per internetą: <http://tautosmenta.lt/wp-content/uploads/2013/12/Vaitkevicius_Vykintas/Vaitkevicius_2003_Alkai.pdf>

VAITKEVIČIUS V. *Senosios Lietuvos šventvietės: Aukštaitija*. Vilnius: Diemedis, 2006. – 784 p. Prieiga per internetą: <http://tautosmenta.lt/wp-content/uploads/2013/12/Vaitkevicius_Vykintas/Vaitkevicius_Sventvietes_2006_Aukstaitija.pdf>

VAITKEVIČIUS V. The Sacred Groves of the Balts: Lost History and Modern Research. *Folklore. Electronic Journal of Folklore*, 2009, Vol. 42, p. 81–94. Prieiga per internetą: <http://tautosmenta.lt/wp-content/uploads/2013/12/Vaitkevicius_Vykintas/Vaitkevicius_Folklore_42_2009.pdf>

VĖLIUS N. (sud.). *Baltų religijos ir mitologijos šaltiniai. Nuo seniausių laikų iki XV amžiaus pabaigos.* Vilnius: Mokslo ir enciklopedijų leidykla, 1996, t. 1.

VĖLIUS N. (sud.). *Baltų religijos ir mitologijos šaltiniai. XVI amžius.* Vilnius: Mokslo ir enciklopedijų leidybos institutas, 2001, t. 2.

VĖLIUS N. (sud.). *Baltų religijos ir mitologijos šaltiniai. XVII amžius.* Vilnius: Mokslo ir enciklopedijų leidybos institutas, 2003, t. 3.

VĖLIUS N. (sud.). *Baltų religijos ir mitologijos šaltiniai. XVIII amžius.* Vilnius: Mokslo ir enciklopedijų leidybos institutas, 2005, t. 4.

VERSCHUUREN B. (ed.) *Sacred Natural Sites. Conserving Nature and Culture*. London-Washington, DC: Earthscan, 2010.

PASIRENGIMAS NACIONALINĖS MIŠKŲ VIZIJOS BENDRAJAM FORUMUI

Artėjant Nacionalinės miškų vizijos bendrojo forumo renginiui jūs gausite informaciją apie tai, kiek kiekviena sektorinė grupė galės deleguoti narių. Visoms sektorinėms grupėms bus suteiktos vienodos teisės dalyvauti. Taip pat bus pateikta detali renginio darbotvarkė.

Pasirengdami Nacionalinės miškų vizijos bendrajam forumui:

1. Nuspręskite, kas atstovaus jūsų sektorinę grupę bendrame forume.
2. Nuspręskite, kas iš jūsų sektorinės grupės narių pristatys siūlomą Nacionalinę miškų viziją bendrame forume.
3. Parenkite, trumpą (3-5 skaidrių) prezentaciją. Pristatymo trukmė - 5 min. Pristatyme apžvelkite savo sektorinę grupę bei jos ilgalaikį poreikį (-ius), pristatykite siūlomą viziją ir jos pagrindimą.

**Prigimtinės kultūros ir kultūros paveldo sektorinei grupei Forume atstovaus:**

prof. dr. Vykintas Vaitkevičius;

dr. Daiva Šeškauskaitė;

Mindaugas Lučka;

dr. Daiva Vaitkevičienė;

Karolis Sargūnas.

Dėl nenumatytų aplinkybių prireikus pakeisti kurį nors iš numatytų atstovų, forume dalyvaus Saulius Šeštavickas.

Nacionalinę miškų viziją pristatys prof. dr. Vykintas Viatkevičius.

Nacionalinės miškų vizijos bendrojo forumo darbotvarkės veiklos:

* Įvadinis pranešimas
* Sektorinių grupių pristatymai
* Darbas mišriose grupėse, sudarytose iš skirtingų sektorinių grupių atstovų, pateikiant jungtinius Nacionalinės miškų vizijos pasiūlymus
* Nacionalinės miškų vizijos pasirinkimas apjungimo ir reitingavimo ar kitais metodais.

UŽPILDĘ ŠIĄ DARBO KNYGĄ ATSIŲSKITE NMS TECHNINEI GRUPEI EL.P. ADRESU anzela.valaine@am.lt iki 2021 m. rugsėjo 13 d. 12 val.